Dit is binne óns mag om ‘business as usual’ te herdefinieer - Diskoers
D‘xien Tsepe Purchase
In ‘n warboel van Zoom, Microsoft Teams, Blackboard Collaborate, Google Meet, Trello en vele ander, probeer verskillende werkgewers en werknemers regoor die wêreld om die regte kontaklose platforms te vind om so na aan “business as usual” in hierdie baie pertinente “unusual” en “unprecedented” tyd te bly. Vir bedryfsielkundiges en kapitaal navorsers is hierdie ŉ tyd van navorsing en leer. Van hierdie studies draai rondom die voordele en nadele van afstandswerk terwyl ander probeer bepaal watter industrieë nie gaan kan bybly in die toekoms van werk nie. Die realiteit is dat die “nuwe normaal” gepaard gaan met onherroeplike veranderinge. Die wêreld van werk gaan nooit weer dieselfde lyk nie. Die vraag is dan egter: Hoe lyk die toekoms vir die wêreld van werk?
Alhoewel hierdie ‘n globale kwessie is, word Suid-Afrika op ‘n hele ander manier geaffekteer. Vir ons om nie te stagneer nie en globaal relevant te bly in die “nuwe normaal” moet ons as individue en gemeenskappe aanpasbaarheid aanleer, maar ook meer innoverend werk en besef dat sukses af hang van ons samehorigheid en samewerking.
Óf van die huis af werk vir jou werk óf nie, is dit een van die grootste aanpassing wat verskillende sakelui moes maak in die laaste paar maande. Te midde hierdie pandemiese krisis, moes verskillende industrieë van korporatiewe besighede, ook onderwys, slim maniere uitdink om tegnologie te benut ter oorlewing van hulle besighede. Besighede moet uitdagings soos verantwoordbaarheid, werksetiek en etiese grys areas daagliks navigeer om seker te maak dat hulle werknemers optimale funksionaliteit bereik. Om vorentoe te beweeg moet organisasies ook hulle fokus verskuif om seker te maak dat hulle werknemers se geestelike gesondheid geprioritiseer word sodat hulle gemotiveerd en positief bly. Bedryfsielkundiges en menslike hulpbronbestuurders doen byvoorbeeld virtuele toere van mense se huiskantore om seker te maak dat dit ‘n gesonde, produktiewe spasie is. Besighede kan ook oorweeg om werknemers op te lei in van-die-huis-af-werk om afleidings en onderbrekings te navigeer en hulle spasie goed te benut.
As individu is daar baie maniere om seker te maak jy bly vaardig en relevant in en na 2020. Met die superponering van Covid-19 gedrewe tegnologiese vooruitgang en die vierde nywerheidsrewolusie, is dit onsettend belangrik om seker te maak dat jy nie deur tegnologie vervang kan word in die nader-as-wat-ons-dink toekoms van werk nie.
Eerstens kan jy jouself ‘n bate maak deur vooruit te dink en vooruit te lees oor die beroep waarin jy spesialiseer en/of belangstel en meer uit vind oor die ontwikkeling en tegnologiese vooruitgang wat in jou veld geskied. Tweedens kan jy vaardighede aanleer om seker te maak dat jy die werksmag betree met meer as net die kwalifikasie van jou graad, en indien jy reeds werk is hierdie iets wat jy voortdurend kan opdateer en verbeter. Daar is baie maniere om nuwe bevoegdhede aan te leer soos data geletterdheid, kritiese denkvermoëns, tegnologiese vaardighede en emosionele intelligensie, wat alles deel is van die Forbes lysie: 8 werksvaardighede om suksesvol te wees in die post-koronavirus wêreld.
Ons moet ook meer innoverend dink om ons plig as werkende landsburgers na te kom. Maar innovering in Suid-Afrika lyk anders as innovering in ‘n eerstewêreldland. Ons strukture en ons tegnologie moet vorentoe beweeg sonder dat ons mense agter te laat. Hierdie beteken eerstens dat ons aan kreatiewe maniere moet dink om werke te skep eerder as duisende werknemers se poste met tegnologie te vervang. Met die werksverlies weens Covid-19 en die regulasies daaraan verbonde, is ons land se grootste behoefte effektiewe en volhoubare werkskepping. Tweedens sluit vooruitgang ook herinvestering in opvoeding in – dit is nie genoeg as privaatskole en voormalige model C-skole tegnologies vooruit beweeg met kuberklasse op hulle tablette en skootrekenaars, terwyl die groter meerderheid van Suid-Afrikaanse skoolkinders geen toegang tot opvoeding het nie. Die hele land moet saam vooruitgaan en aanpas. Laastens moet besighede en individue verantwoordelikheid neem vir die opvoeding oor tegnologie. Landsburgers van alle ouderdomme moet blootgestel word aan en opgelei word oor kunsmatige intelligensie en ander belangrike tegnologie. Hulle moet ook bewus gemaak word van die moontlike skade, sekuriteitsgevare en geleer word hoe om hulle data te beskerm.
Die wêreld van werk beweeg baie vinnig en gaan slegs versnel in die “nuwe normaal”. In Suid-Afrika het ons ‘n verantwoordelikheid as individue, as gemeenskap en as besighede om saam vorentoe te beweeg en die nuwe geleenthede, nuwe uitdagings en nuwe normaliteite te omhels soos wat ons “business as usual” herdefinieer. Soos met enige revolusie sal daar teenkanting wees asook ‘n gryp na die ou normaal. Daarom moet ons geduldig en verdraagsaam wees. Die toekoms van werk in Suid-Afrika gaan slegs werk as ons as individue vaardig bly en as ‘n nasionale gemeenskap (twee meter uitmekaar) saamstaan en figuurlik hande neem om seker te maak niemand word agter gelaat nie. Ons is die skeppers van die nuwe normaal. Ons kan saam groei en saam floreer solank ons aanpas, innoverend werk en saam werk.
D’xien Tsepe Purchase is ŉ finalejaar BCom Bedryfsielkunde student aan die Universiteit van Pretoria. D’xien kry tans ŉ voorsmakie van die “nuwe normaal” met haar werk as tutor, wat sy nou aanlyn behartig.
1 thought on “Dit is binne óns mag om ‘business as usual’ te herdefinieer”
Leone Pretorius sê:
Junie 17, 2020 om 4:33 nm